ועדת הפנים ואיכות הסביבה, כנסת 15, פרוטוקול מספר 187, 2000-12-06 10:00

חברי הוועדה: אילן גילאון משה גפני אבשלום וילן אמנון כהן ישראל כץ לימור לבנת מקסים לוי יעקב ליצמן נחום לנגנטל רחמים מלול מיכאל נודלמן מאיר פרוש עמיר פרץ איוב קרא שלום שמחון מוזמנים: דובי גזית מנהל מח' תפקידים מיוחדים ושירותי חירום, משרד הפנים יחזקאל לביא מנהל המחלקה לאסטרטגיה, משרד הפנים אפי דביר רו"ח של כבאות והצלה, משרד הפנים משה מוסקו עוזר לדוברת משרד הפנים אהרון עוזיאלי סגן הממונה על השכר, משרד האוצר שי וינר רכז רשויות מקומיות באגף תקציבים, משרד האוצר משה ורדי נציב הכבאות, ארגון הכבאים אמיר אמנון מפקד שירותי כבאות איו"ש דן הררי מפקד שירותי כבאות אילת יוסף כהן יו"ר איגוד ערים לכבאות חולון עזרא אברהם ארגון הכבאים יצחק מנשה ארגון הכבאים יצחק רוקניאן גזבר איגוד כבאות חולון חיים ברדה יו"ר איגוד כבאות אשקלון, אשדוד שלום בן אבי הסתדרות הפקידים יואב גדסי הסתדרות בנימין גונן חבר הנהלת ההסתדרות אלי דהן הסתדרות אשר יצחק הסתדרות אמנון כהן הסתדרות דוד כהן הסתדרות עובד מנשה הסתדרות נחמה מצוינים הסתדרות אלי מרציאנו הסתדרות משה סויסה הסתדרות תשרה רחמים הסתדרות שאול מזרחי יו"ר ועדת כבאות

נושא: מצבם של שרותי כבאות וההצלה בארץ.

אלי גולדשמידט: אנחנו מקיימים היום ישיבה משותפת של ועדת הפנים וועדת הכספים בנושא משבר הכבאים.

אלי גולדשמידט: אנחנו מקיימים את הישיבה הזאת, כאשר דוד אזולאי, ידידי, יו"ר ועדת הפנים, הוא שביקש לקיים אותה יחד איתנו.

אלי גולדשמידט: מדובר על שירות הצלה בסיסי.

אלי גולדשמידט: מדובר על אנשים מסורים שעושים יום ולילה כדי שנוכל לישון בשקט בבתים שלנו ובדירות שלנו.

אלי גולדשמידט: אני חושב שהנושא ראוי לדיון רחב כדי לראות כיצד ניתן לקדם את הדברים.

אלי גולדשמידט: כיוון שדוד הוא הממונה על התחום המקצועי הזה ומקסים לוי הוא זה שדחף לקיומו של הדיון, אני מציע שאתה דוד תציג את הנושא מטעמך ולאחר מכן מקסים לוי.

דוד אזולאי: אני רוצה להודות ליושב-ראש ועדת הכספים, מר אלי גולדשמידט.

דוד אזולאי: ועדת הפנים כבר קיימה דיון אחד בנושא של שירותי הכבאות.

דוד אזולאי: המצב הולך ומחריף.

דוד אזולאי: הכבאים רק מחריפים את העיצומים שלהם.

דוד אזולאי: אני, מתוך דאגה לאזרחי המדינה, הגעתי למסקנה שאולי דיון משותף עם ועדת הכספים יפתור באופן חלקי את הנושא.

דוד אזולאי: כל המטרה של הדיון היום זה לא לפתור את מכלול הבעיות של הכבאים.

דוד אזולאי: ישנם כ-6 איגודים שלא קיבלו שכר זה כמה חודשים.

דוד אזולאי: אני רוצה להתמקד אך ורק בבעיות השכר של אותם איגודים.

דוד אזולאי: אני מדבר על אשקלון, איילון, עפולה, נתניה ואילת, שנמצאים בעיצומים כבר כמה חודשים.

דוד אזולאי: זה יכול לגרור להשבתה של כל המערכת.

דוד אזולאי: הייתי מאוד רוצה שנעשה הכל על-מנת למנוע את המצב של השבתת המערכת.

דוד אזולאי: הייתי מבקש ממנכ"ל משרד הפנים להציג את הבעיה, ואחר כך לשמוע את תגובת האוצר.

מקסים לוי: קיימנו בוועדת הפנים של הכנסת דיון בנושא.

מקסים לוי: אני לא רוצה לחזור על הדברים שנאמרו בוועדת הפנים.

מקסים לוי: אני הצעתי לקיים דיון משותף של ועדת הפנים וועדת הכספים, משום ששר האוצר מתעלם מאותם עובדים שלא מקבלים שכר במשך 3 חודשים.

מקסים לוי: לא מעניין אותו מה קורה למשפחות האלה, ויותר מזה, לא מעניין אותו מה יקרה אם חלילה כל תחנות כיבוי האש ישביתו את התחנות.

מקסים לוי: מקור הבעיה הוא בזה שלא הקימו רשות נפרדת.

מקסים לוי: השילטון המקומי מצוי היום במצב קשה ביותר.

מקסים לוי: מי שמכיר את השילטון המקומי, יודע שהוא איננו מסוגל להעביר אגורה אחת.

מקסים לוי: השילטון המקומי מצוי בתוכניות הבראה, הוא איננו מסוגל להעביר לשום איגוד.

מקסים לוי: לאיגוד לחינוך נמצא פתרון.

מקסים לוי: מה שאני לא מבין זה איפה משרד הפנים.

מקסים לוי: הוקמה איזו שהיא ועדה שאמרה שהיא מוכנה לתת 400 מיליון שקל רק אם הכבאים יסכימו לנטרול ההתארגנות של הוועד שלהם.

מקסים לוי: תראו איזה סעיף מטומטם.

מקסים לוי: אני מציע שוועדת הכספים לא תדון בשום העברה תקציבית עד אשר ישולם שכר לכבאים.

איוב קרא: אדוני היושב-ראש, הטיפול בסוגיית הכבאות לוקה בחסר.

איוב קרא: אני מעלה היום הצעת חוק, שאני מבקש מכל חברי הכנסת לתמוך בה, להכיר בשירות לכבאות אש כנציבות ורשות עצמאית, כמו רשות הגנים או רשות הדואר.

איוב קרא: לא יכול להיות שאיגודי הכבאות יהיו תלויים ברשויות מקומיות.

איוב קרא: אני דורש מוועדת הכספים שתעצור כל העברה תקציבית עד שתיפתר הסוגייה.

איוב קרא: האוצר צריך לשבת עם הכבאים על מנת להביא לסיומה של הסוגייה הכואבת והחשובה הזאת.

דוד אזולאי: הנושא העומד על הפרק הוא נושא השכר של אותם איגודים ששובתים.

זאב בוים: אנחנו לא נמצאים במצב רגיל.

זאב בוים: יש מצב חירום.

זאב בוים: האנשים פה מופקדים על הצלת חיים.

זאב בוים: דווקא במצב החירום הזה יש משבר שאף אחד לא נותן לו פתרון.

זאב בוים: אנחנו שומעים את זה גם בתחומים אחרים.

זאב בוים: אתמול עסקנו בענף החקלאות ובענף הבנייה שחסרים בהם עובדים.

זאב בוים: במצב חירום אין תשובות.

זאב בוים: לאנשים האלה שהם כוחות הצלה אין פתרון.

זאב בוים: לפי המידע שבידי, כדי לפתור את הבעיה המיידית של האנשים שלא מקבלים משכורות, צריך להזרים 30 מיליון שקל, כאשר במקביל צריך להתחיל לטפל טיפול שורש בבעיה.

זאב בוים: ברור לכולם שזאת צריכה להיות איזו שהיא רשות ממלכתית שלא נסמכת על שולחן הרשויות המקומיות.

זאב בוים: כשיקום גוף כזה, יצטרכו לתת מענה לרמת השכר, לתקנים, כמו שעושים לגבי כל גוף כזה.

זאב בוים: הדרישה הראשונית המקדמית שזה יהיה גוף לא מאורגן, זה דבר אבסורדי.

זאב בוים: זה שריד בולשביקי שלא מתאים לתקופה.

אילן גילאון: אין שום ספק שהדבר המיידי שצריך לעשות זה לפתור את בעיית השכר.

אילן גילאון: אני מוכן שהכבאים לא יהיו מאוגדים ויהיו כמו השוטרים, הצבא וכוחות ההצלה.

אילן גילאון: עוד לא קרה ש-3 חודשים היתה הלנת שכר.

אילן גילאון: כולם מדברים פה על רשות, אבל יש בעיה קשה באיגודים לכבאות בארץ כולה.

אילן גילאון: אני יודע, משום ש-4 רשויות שונות מטפלות בנושא הכבאות במדינת ישראל – רשויות מקומיות, איגוד ערים, הנציבות ומשרד הפנים.

אילן גילאון: כאשר קורה דבר מסויים, כל אחד משליך את האחריות על השני.

אילן גילאון: איך אני יודע?

אילן גילאון: משום שיום אחד איגוד ערים מסויים מוצא, למשל, שתלוש משכורת של אדם מסויים שהוא לא כבאי מבצעי הוא 55 אלף שקל בחודש.

אילן גילאון: זאת משכורת שמשולמת באיגוד אחד, באיגוד שני, שלישי ורביעי.

אילן גילאון: לדבר הזה אין פתרון, משום שכל אחד משליך את הדברים האלה על השני.

אילן גילאון: כרגע מה שצריך לעשות זה לשלם לאנשים את המשכורות שלהם.

שלום שמחון: זה לא הוגן מה שאתה אומר.

שלום שמחון: אתה נותן תחושה כאילו כל הכבאים מרוויחים 50 אלף שקל.

אילן גילאון: זה לא מה שאמרתי, חבר הכנסת שמחון.

אילן גילאון: אנשים ברמה לא מבצעית מרוויחים משכורות כאלו בגלל כל מיני סידורים והסדרים פוליטיים של רשויות.

אילן גילאון: מי שלא מקבל משכורות כאלה אלה הכבאים.

שלום שמחון: אני חושב שוועדת הכספים צריכה להמליץ בפני יושב-ראש ועדת הכספים לקבל החלטה מיידית על הקפאת כל הנושאים האוצריים בוועדת הכספים.

שלום שמחון: אני מציע לשלם שכר מיידי לכל האיגודים שנמצאים במצוקה, ולהנחות פה איזה שהוא צוות שיהיה משותף לוועדת הכספים ולוועדת הפנים כדי שינהל משא ומתן על תוכנית הבראה לכל האיגודים שבמצוקה.

שלום שמחון: אם יהיה פה משהו חד צדדי נגד האוצר, שום דבר לא ייעשה.

אלי גולדשמידט: אם תגיע העברה למעון לעוורים באיזה שהוא מקום אני לא אעביר?

שלום שמחון: לא מעבירים.

שלום שמחון: אנחנו כבר שבועיים מדברים על העניין של המים והייצוא החקלאי בגלל שרונן וולפמן לא נתן הנחייה לשר האוצר לנהל איתי משא ומתן.

שלום שמחון: זאת השיטה.

מוחמד ברכה: אני חושב שתשלום המשכורות זה הדבר העיקרי.

מוחמד ברכה: אני רוצה להזהיר מכל מיני מגמות שקיימות באוצר של להקים רשות כמו רשות בתי הסוהר, ולהפקיע מהכבאים תמורת תשלום משכורות זכויות של שביתה וזכויות של התארגנות.

מוחמד ברכה: צריך לפתור את הבעייה המידית לא רק ל-6 האיגודים אלא באופן עקרוני.

מוחמד ברכה: צריך לעשות כמו שעשו עם המורים, שהכסף והמשכורות ייכנסו לקופה נפרדת כך שיהיה אסור לעיריות להשתמש במשכורות הכבאים לדברים אחרים.

מוחמד ברכה: הדבר השני שאנחנו צריכים להדרש אליו גם כוועדת כספים וגם כוועדת פנים הוא הנושא של הזכויות של הכבאים וכל מה שקשור לפגיעות.

מוחמד ברכה: המצב הנוכחי הוא מצב שלא יכול להמשך.

ויצמן שירי: לצערי, אנחנו שוב פעם עדים לתופעה שרק אחרי שהבלגאן חוגג משלמים את הכסף.

ויצמן שירי: ראינו את זה אצל הנכים.

ויצמן שירי: מדובר פה בדיני נפשות.

ויצמן שירי: אם חס וחלילה יקרה איזה שהוא אסון ולא יהיו כבאים, כולם יבואו וישאלו איפה היינו.

ויצמן שירי: אני מתאר לעצמי שכל מי שנמצא בחדר הזה קורא לשר האוצר לשנות את ההרגל המגונה שכל שני וחמישי כשיש בעיה ממצים את כל התהליך, מוציאים לכולם את הנשמה ובסופו של דבר משלמים הרבה יותר ממה שמבקשים.

דובי גזית: המשבר בכבאות הוא משבר מתמשך שנמשך כבר מספר שנים.

דובי גזית: הבעיה היא בעיה שמתעוררת חדשות לבקרים.

דובי גזית: מידי פעם אנחנו נדרשים לתת לה פתרון.

דובי גזית: יש פה שתי רמות של בעיה: בעיה אחת היא בעיית המשכורות, והבעיה השנייה שהוזכרה פה היא הבעיה הכוללת.

דובי גזית: נכון לכרגע, הכבאים עובדים במסגרת איגודי ערים ששייכים לרשויות המקומיות, ויש להם יחסי עובד מעביד עם רשויות מקומיות.

דובי גזית: אם ניקח כמכלול את כל המצב הכספי בחלק מהרשויות המקומיות, אז בחלק מהאיגודים תנאי התשלום מתנהלים כסידרם ובחלק מהאיגודים והרשויות ישנן בעיות.

דובי גזית: כפי שהרשויות עושות מאמץ עילאי שעובדי רווחה, עובדי חינוך או עובדים אחרים יקבלו משכורות בזמן, כך גם צריכים לעשות לגבי הכבאים.

דובי גזית: אנחנו מעבירים את הנתח שאנחנו מקבלים מהממשלה עבור איגודי הכבאות.

דובי גזית: במהלך השנים התפתחו תנאי שכר והעסקה באיגודים השונים שהביאו לפערים.

דובי גזית: כרגע, כדי לפתור את הבעיה השנה, מדובר על סכום של 30 מיליון.

דובי גזית: ללא ספק צריך פתרון הרבה יותר מקיף.

דובי גזית: אין שום ספק ששרי הפנים לדורותיהם אימצו את דוח ועדת גינוסר שמדבר על התאגדות ממלכתית ברשות ממלכתית ובתקצוב ממלכתי.

דובי גזית: התהליך הזה הוא תהליך ארוך שלא מתממש תוך 3,4 שנים.

דובי גזית: אני אשמח להופיע בפני ועדה כדי לראות איך מקדמים את הפתרון הכולל.

דובי גזית: אני כמשרד פנים, במצבי הכספי היום, אינני יכול לפתור את הבעיה בלסייע לרשויות, מפני שיש לי גם ערוצים אחרים שמופיעים אצלכם בוועדת הכספים.

דובי גזית: אנחנו נתנו את מה שיש לנו.

דובי גזית: אין לנו את אותו סכום לפתרון הבעיה הזאת.

דובי גזית: צריך לראות איך אנחנו מתקדמים הלאה.

אמנון כהן: אנחנו העברנו ב-15 לנובמבר 200 מיליון שקל למשרד הפנים.

אמנון כהן: אז הם אמרו שהם ישבו עם רשויות מקומיות כדי לראות איך אפשר לעזור.

אמנון כהן: הסנקציה שהציע חברי שלום לא טובה, כי יש העברות רגישות.

אמנון כהן: אני מסכים לרעיון של ועדה משותפת עם מספר חברים מכל ועדה, על-מנת לראות איך אפשר לתקצב את הנושא של הכבאים ישירות לאיגודים.

שי וינר: מאוד קל להאשים את האוצר כי זה באופנה, אבל אולי אני אתן לכם כמה עובדות כדי שתבינו במה מדובר.

לימור לבנת: אגב, זה לא אומר שזה לא צודק שזה באופנה.

זאב בוים: זו אופנה מאוד מתמשכת.

שי וינר: כפי שאמר פה מנכ"ל משרד הפנים, שירותי הכבאות, נכון להיום, אלה שירותים שנמצאים באחריות הרשויות המקומיות.

שי וינר: הסיבה שהרשויות לא מעבירות לאיגודים והאיגודים לא משלמים משכורות, זה לא בגלל מצבן של הרשויות המקומיות.

שי וינר: האיגודים שנמצאים פה על השולחן נמצאים באחריותן של רשויות מקומיות איתנות – אשדוד, אשקלון, שוהם.

שי וינר: הסיבה שהן לא מעבירות כספים לאיגודים, כיוון שהן רואות מה קורה באיגודים.

רחמים מלול: האם יש אפשרות לרשות לא להעביר כספים אם היא רואה תופעה פסולה באיגוד כלשהו?

רחמים מלול: מי מקנה לה את האפשרות הזאת?

שי וינר: אני מדבר על מצב בפועל.

רחמים מלול: אתה אומר שיש רשויות איתנות שלא מעבירות כספים לאיגוד משום שהן רואות תופעות פסולות.

רחמים מלול: מי נתן את הרשות הזאת לרשויות המקומיות?

שי וינר: משרד האוצר מעביר את המשאבים למשרד הפנים.

שי וינר: משרד הפנים הוא זה שמקצה את זה לרשויות המקומיות ולאיגודים.

שלום שמחון: האם שר האוצר אומר ששר הפנים לא בסדר?

שי וינר: כל התקציבים הועברו למשרד הפנים.

שי וינר: משרד פנים צריך להקצות את זה לאיגודים.

לימור לבנת: האם נכון שמשרד האוצר הקטין את ההשתתפות שלו משנת 1998 לשנת 2000 בצורה מאוד משמעותית?

שי וינר: ההשתתפות לא קטנה, למעט אולי אחוזים קטנים.

לימור לבנת: כמה?

שי וינר: זה היה כחלק מהקיצוץ הכללי בתקציב המדינה.

אלי גולדשמידט: אתה טוען שמשרד האוצר תקצב את משרד הפנים בכל הקשור למימון של איגודי הערים לכיבוי?

שי וינר: כן.

שי וינר: תקציב הרשויות לכבאות הוא כ-360 מיליון שקל, שמתוכם המדינה משתתפת ב50%.

שי וינר: הכספים הועברו למשרד הפנים.

שי וינר: כ-130 מיליון שקל נמצא בתקנה ייעודית להשתתפות באיגודי הכבאות, ו50 מיליון נוספים נמצאים בתוך מענקי האיזון.

שי וינר: משרד הפנים לא רצה, מטעמו הוא, להעביר את זה לתקנה ייעודית.

לימור לבנת: אז הבעיה זה משרד הפנים.

שי וינר: משרד האוצר פנה מספר פעמים למשרד הפנים כדי שהוא יעביר את כל הסכום לתקנה ייעודית, אבל הוא, משום מה, לא עשה זאת.

שי וינר: אם יש בעיות נקודתיות באיגודים ספציפיים, אז יש לפתור את הבעיה על ידי ביצוע תוכנית הבראה מהירה, כפי שנעשה ברשויות המקומיות.

שי וינר: לאחרונה הועברו, כפי שאתם יודעים, 240 מיליון שקלים למשרד הפנים.

שי וינר: חלק זה לירושלים, אבל חלק פתוח.

שי וינר: לפי דעתי, יש ביכולתו של משרד הפנים להעביר את זה לנקודות נקודתיות תחת מסגרת של תוכנית הבראה.

שי וינר: לטווח הארוך אין ספק שהפתרון זה דוח גינוסר.

לימור לבנת: לפי נתונים שיש בידי, השתתפות הממשלה ירדה בהדרגה משנת 1998 לשנת 2000 ב-שישים וכמה אחוזים.

שי וינר: את מדברת על איגודים ספציפיים?

לימור לבנת: אני מדברת על שני איגודים.

לימור לבנת: האם זה נכון?

שי וינר: סך ההשתתפות של משרד האוצר לא ירד מעבר לקיצוצים מינוריים שהיו בסך תקציב המדינה.

שי וינר: ההקטנה שאת מדברת עליה באיגוד ספציפי נבעה משינוי הקריטריונים על ידי משרד הפנים בהקצאה לאיגודים השונים.

לימור לבנת: מדובר פה על שני איגודים – איילון ואשקלון שההשתתפות הרשויות עלתה.

לימור לבנת: הכסף הזה שהאוצר חדל להעביר.

לימור לבנת: .

שי וינר: זה לא האוצר, זה משרד הפנים.

לימור לבנת: אני לא רוצה להיות פוליטית, אבל יש ממשלה אחת.

לימור לבנת: אם יש בין האוצר ובין משרד הפנים ויכוח, זה לא ענייננו.

שי וינר: אין פה ויכוח.

שי וינר: שינו את הקריטריונים בהקצאת אותו סכום.

דני אתר: ב-1997 המדינה העבירה לאיגוד 8 מיליון שקלים, כאשר הרשויות השתתפו ב-5 מיליון שקלים.

דני אתר: ב-1998 המדינה ירדה ל-6 מיליון 900.

דני אתר: ב-1999 היא ירדה ל6 מיליון 100.

דני אתר: ב-2000 היא ירדה ל-5 מיליון 500.

דני אתר: בהודעה שקיבלנו מהנציב, בשנה הבאה המדינה תוריד עוד 310 אלף שקל.

שי וינר: התקציב לא קטן, היה שינוי בקריטריונים.

משה ורדי: עד ל-1 בינואר 1999 לא היו אמות מידה לגבי איך הממשלה מחלקת את ה-130 מיליון שלה לרשויות הכבאות.

משה ורדי: ב-1 בינואר 1999, כשההודעה היתה בנובמבר 1998, נקבעה נוסחה שקובעת את דרך המימון של הרשויות.

משה ורדי: במקביל, בשנת 1999, משרד הפנים הקציב 10 מיליון שקל.

משה ורדי: בשנת 1999 לא היתה ירידה של שקל אחד.

אלי גולדשמידט: אז איך אתה מסביר את הנתונים שהוא הקריא?

משה ורדי: שיעביר לי אותם בכתב ואני אתייחס אליהם.

דני אתר: הנציב בקיא בפרטים.

דני אתר: אני לא רוצה להכנס לעניינים האישיים של הנציב, כי זה לא נכון להכנס לזה לא במישור המקצועי ולא במישור של השחתת האיגודים.

דני אתר: ההשתתפות של הרשויות ב1997 היתה 5 מיליון, ב-1998 5.5 מיליון, ב1999 6.5 מיליון וב-2000 7 מיליון 200.

דני אתר: אתמול, כשהצגתי תקציב לשנת 2001 לרשויות, הראיתי גידול של 68.2% בהשתתפות של הרשויות במעבר מ-2000 ל-2001.

דני אתר: באיגוד שלנו יש מספר משאיות ומנופים שלא מתפקדים כבר שבועיים, שלושה.

דני אתר: אין לנו כסף לתקן אותם.

דני אתר: היום מה שעובד זה רק הרצון הטוב של האנשים.

דני אתר: מדובר על 450 אלף תושבים שנמצאים בסכנה באיזור רגיש במיוחד.

אהרון עוזיאלי: כוונו אלינו טענות שהממונה על השכר נתן הנחיות חדשות לגבי אי עבודה במשמרת, אי עבודה בשעות נוספות.

אהרון עוזיאלי: אני רוצה להבהיר שלא היו דברים מעולם.

אהרון עוזיאלי: הממונה לא שלח שום הנחיה.

אלי גולדשמידט: יש פה טענה של ירידה הדרגתית של 500 אלף בשנה בתקצוב מצד אחד, ומצד שני עלייה באותו סכום בצרכים.

אהרון עוזיאלי: אני לא מתקצב את האיגודים האלה.

אלי גולדשמידט: אני מבקש שתתרום לפתרון של הבעיה.

אלי גולדשמידט: יש לך דרך?

אהרון עוזיאלי: ב-3.3.1999 נחתם הסכם שנועד לטפל בכל מה שקשור לחריגות של שכר בשילטון המקומי.

אהרון עוזיאלי: איגודי הערים שהיו מתוכננים מלכתחילה להכנס להסכם הזה, לא נכנסו להסכם.

אהרון עוזיאלי: עד היום הם מסרבים להכנס לסיפור הזה.

אלי גולדשמידט: זה נכון שדרשתם שם ביטול זכות התאגדות?

לימור לבנת: זה לא פה.

אהרון עוזיאלי: ב-3.3.1999 נחתם הסכם עם הסתדרות הפקידים לגבי כל מה שקשור בטיפול בחריגות שכר בשילטון המקומי.

אלי גולדשמידט: שי, אתה יכול להסביר לי מה זה עוזר לדיון?

אהרון עוזיאלי: בתוך האיגודים שאנחנו מדברים עליהם היום ישנו מפקד אחד שמרוויח 35 אלף שקל ומפקד שני שמרוויח 30 אלף שקל.

אהרון עוזיאלי: אנחנו מדברים על איגודי ערים שהשכר הממוצע בהם הוא 13 אלף שקל לחודש.

אלי גולדשמידט: שי וינר, מה עזר לי כל העניין הזה?

אלי גולדשמידט: מה היה הנאום הזה?

אלי גולדשמידט: איך בעקבות הדברים המחכימים של עוזיאלי נפתור את הבעיה, אתה יכול להסביר לי?

שי וינר: שמו לפניך את נתוני השכר.

שי וינר: אם הם היו חותמים על ההסכם שהשילטון המקומי חתם עליו, היה אפשר לחסוך הרבה כסף ולא היו מגיעים למצב הזה.

עמיר פרץ: מה זה פה?

עמיר פרץ: זה משא ומתן על שכר?

עמיר פרץ: מה שעושה פה נציג האוצר ונציג הממונה על השכר זה פרובוקציה, הטעייה של ועדת הכספים.

עמיר פרץ: אמרתי לך בזמנו, כאשר דנו פה בוועדת הכספים על הפרטת הבזק, שהממשלה כשהיא רוצה לעשות שינוי מבני היא קודם כל תוקפת עובדים, מפחיתה מוטיבציה, מפחיתה בערך הפעילות.

עמיר פרץ: עם כל הכבוד לממונה על השכר, יש הסכם בשילטון המקומי.

עמיר פרץ: אין שום הסכם בתאגידים של השילטון המקומי.

עמיר פרץ: אני מוכן שאותו הסכם שכר שיש בשילטון המקומי תחיל על כל האיגודים.

עמיר פרץ: בוא נעשה שכל מי שלמעלה ירד וכל מי שלמטה יעלה.

עמיר פרץ: אתה מוכן לחתום על זה?

שי וינר: מה זה שייך?

עמיר פרץ: האיגודים זה תאגידים עצמאיים.

עמיר פרץ: השוחד שאתם מנסים לשחד בו מפקדי תחנות כך שישארו באותו שכר רק שיחתמו על חוזים אישיים, לא יעבור.

עמיר פרץ: תפסיקו לדבר על שכר.

עמיר פרץ: אם אתה רוצה לחתום על הסכם עם האיגודים, שב על פי החוק.

עמיר פרץ: לכל איגוד יש את התאגיד שיושב מולו.

עמיר פרץ: אתה יכול להנחות את מי שאתה רוצה, זו זכותך.

עמיר פרץ: כל הסכם עומד בפני עצמו.

עמיר פרץ: מדובר על הסכמים עצמאיים שעומדים בפני עצמם.

אלי גולדשמידט: מי שמציע להפסיק העברות, שידע שלא מעבירים למוסדות הוראה, לא מעבירים לדרוזים, לא מעבירים לעוורים, לא מעבירים למיגון אוטובוסים.

אלי גולדשמידט: איזו מן הצעה זו?

עמיר פרץ: אני הצעתי לכבאים לממן את השכר רק שיתנו את האפשרות לתבוע את התאגידים בהלנת שכר.

עמיר פרץ: תאמינו לי שיימצאו מספיק חברות פרטיות שיראו בקבוצות האלה השקעה לא רעה.

עמיר פרץ: זה יפה מאוד שיש מאבק בין משרד הפנים למשרד האוצר.

עמיר פרץ: בחיים שלכם לא תקבלו שינוי מבני שיהיה בו איסור לחתום הסכם קיבוצי.

עמיר פרץ: גם במשטרה נקים איגוד מקצועי.

עמיר פרץ: השיטה שלכם של להשפיל אנשים לא תהיה.

עמיר פרץ: אני מציע שתפתר בעיית המשכורות.

עמיר פרץ: זה דבר שמוכרחים לפתור אותו היום.

עמיר פרץ: צריך לתת הזרמה יעודית שתעבור מייד למשכורות.

עמיר פרץ: אני מציע שיושב-ראש ועדת הכספים יקים צוות משותף מטעמו.

עמיר פרץ: אני אומר לך שאפשר לפתור את הכל.

עמיר פרץ: אם יש למישהו טענות על הדרך שבה מנהלים את האיגודים, שלא יאמר, כי העיריות ממנות את ההנהלות, לא העובדים ממנים את ההנהלות.

עמיר פרץ: העובדים צריכים לקבל משכורת.

עמיר פרץ: הם לא גנבו כלום מאף אחד.

עמיר פרץ: הכל הם מקבלים בדין, בהסכמים חתומים.

עמיר פרץ: אני מציע לכם שתמצאו דרך לשלם את המשכורות.

שי וינר: איפה המעסיקים שלהם?

עמיר פרץ: אותי זה לא מעניין.

עמיר פרץ: מצידי, שתפטר ראשי ערים.

עמיר פרץ: אתה הסמכות, לא אני.

עמיר פרץ: אני רוצה משכורות.

חיים ברדה: איזור אשקלון ואשדוד זה אחד המרחבים הגדולים בארץ.

חיים ברדה: אין לנו משכורות.

חיים ברדה: אנחנו לא מצליחים לשלם לספקים.

חיים ברדה: אם לא תחליטו היום, אני הולך להודיע לאנשים לנטוש את התחנות.

חיים ברדה: אין לנו אלטרנטיבה.

חיים ברדה: יש בעיה קשה מאוד.

חיים ברדה: אנחנו לא מצליחים לשלם את הקרנות.

חיים ברדה: ראשי הרשויות לא מוכנים כי אין להם כסף.

חיים ברדה: ישבתי עם מר צינקר על 22 וחצי מיליון שקל שהוא לא יכול לעמוד בהם.

חיים ברדה: ניסינו לעשות בוררות.

חיים ברדה: הוא לא הגיע לבוררות.

חיים ברדה: ככה זה נמשך ונמשך.

חיים ברדה: יש לנו כ-9.5,10 תקנים שאנחנו לא מאיישים.

חיים ברדה: יש פקידות שלא לקחנו לעבודה.

חיים ברדה: אנחנו צמצמנו את המערכת וייעלנו אותה עד כמה שאפשר.

חיים ברדה: לא קנינו שום דבר לאיגוד שלנו, אפילו לא כסא ולא מסמר כי אנחנו מייעלים וחוסכים.

חיים ברדה: אני מבקש מהוועדה המכובדת הזאת שתעשה את הכל כדי שיתנו לנו משכורות.

חיים ברדה: אנחנו לא יכולים להמשיך בצורה כזאת.

דוד אזולאי: אנחנו נקים ועדת משנה שתגבש איזו שהיא המלצה תוך שבוע ימים.

דוד אזולאי: אנחנו נזמן את שר הפנים ושר האוצר לדיון בוועדה משותפת לוועדת הכספים ולוועדת הפנים.

דוד אזולאי: יושב-ראש ועדת המשנה יהיה חבר הכנסת מקסים לוי.

דוד אזולאי: החברים בוועדת המשנה: חבר הכנסת רחמים מלול, חבר הכנסת איוב קרא, חבר הכנסת ויצמן שירי וחבר הכנסת יגאל ביבי.

דוד אזולאי: גם נציג משרד הפנים, נציג האוצר, נציג הכבאים, מזכ"ל הסתדרות הפקידים ושאול מזרחי יהיו חברים בוועדה.

דוד אזולאי: אנחנו מבקשים שעד יום רביעי הבא הועדה תגיש את המלצותיה.

דוד אזולאי: אנחנו נזמין את שני השרים לדיון משותף בשבוע הבא.

דוד אזולאי: תודה רבה לכולם.